«Бжъэдыгъу-кIэмгуе диалектым» ехьылIагъэр арымэ, ар адыгабзэм ихэхъоныгъэ къырыкIощтыр Iэшъхьэмэфэ Даутэ къызэрэгурыIощтыгъэм епхыгъ. Литературабзэмрэ диалектхэмрэ зэрэзэфыщыт шIыкIэм къытегущыIэ зыхъукIэ Iэшъхьэмафэр теорие ыкIи методологие лъэныкъоу зэрыгъуазэщтыгъэхэр мыщ фэд: революцием ыуж хъызмэт ыкIи культурнэ гъэпсынэу лъэпкъ хэкухэмрэ республикэхэмрэ ащыкIуагъэм ишIуагъэкIэ бзэм идиалектхэр нахь зэлъыIэсыхэ зэхъум, ахэр нахь зэхэкIуакIэхэу фежьагъэх ыкIи лъэпкъ литературабзэхэу псынкIэу зыхахъохэрэм а диалект нэшэнэ зэфэшъхьафхэр агъэкIодыжьыгъэх. А екIолIэкIэ дэдэр ары иIэр авторым бжъэдыгъу-кIэмгуе диалектыр литературабзэм ылъапсэу къызщиIорэми. Мары ащ ехьылIагъэу ытхырэр: «Бжъэдыгъу ыкIи кIэмгуе диалектхэм алъапсэ тетэу литературабзэр гъэпсыгъэ зыщыхъурэ лъэхъаным а диалектитIур зым ифэмэ-бжьымэ адырэм тыригъахьэу зэрэщытыгъэр ыкIи зэрэщытыр мыщ щыхэгъэунэфыкIыгъэмэ хъущт. Адыгеим илъэпкъ литературэ къызщежьэгъакIэм литературабзэ ныбжьыкIэу учебникхэм, газетым ыкIи нэмыкIхэм абзэу кIэмгуе диалектым ылъапсэ тетэу щытыгъэм ифэмэ-бжьымэ бжъэдыгъу диалектым тыригъэхьагъ ыкIи ащ къыхэкIэу ежь бжъэдыгъу диалектым ехьылIагъэу щытыгъэ фонетикэ-морфологие нэшанэхэр джы шIокIодыжьых» [Ашхамаф, 1997: 97- 99].